ΓΡΑΠΤΗ ΕΡΩΤΗΣΗ E-1794/98

υποβολή: Heidi Hautala (V) προς την Επιτροπή

(11 Ιουνίου 1998)

Θέμα: HFC - Aέρια

Μετά την έγκριση του πρωτοκόλλου του Μόντρεαλ για τους χλωροφθοράνθρακες (CFC) και τους υδροχλωροφθοράνθρακες (ΗCFC), έχουν αναπτυχθεί υδροφθοράνθρακες (HFC) που δεν καταστρέφουν το στρώμα του όζοντος. Ωστόσο, τα ψυκτικά μέσα με HFC συμβάλλουν σημαντικά στην παγκόσμια υπερθέρμανση. Οι επιπτώσεις αυτές των HFC έχουν αναγνωρισθεί δεδομένου ότι οι εν λόγω ουσίες συμπεριλήφθηκαν στο σχετικό πίνακα αερίων κατά τη διάσκεψη του περασμένου Δεκεμβρίου στο Κυότο.

1. Προτίθεται η Επιτροπή να προτείνει να συμπεριληφθεί η προγραμματισμένη σταδιακή εξάλειψη των HFC στις προτάσεις που θα συζητηθούν στο Συμβούλιο Περιβάλλοντος του Ιουνίου όταν η ΕΕ θα προετοιμάσει τη θέση της για την 4η Διάσκεψη της Σύμβασης Πλαισίου για τις κλιματικές αλλαγές, που θα πραγματοποιηθεί τον Νοέμβριο στο Μπουένος Άιρες;

2. Γνωρίζει η Επιτροπή ότι υπάρχουν πλέον βιώσιμες εναλλακτικές λύσεις στη χρήση HFC, οι οποίες χρησιμοποιούνται όλο και περισσότερο τόσο στην ΕΕ όσο και στον αναπτυσσόμενο κόσμο;

3. Αναγνωρίζει η Επιτροπή ότι η άμεση δράση σήμερα θα επιτρέψει στη βιομηχανία να αποφύγει επιπλέον δαπάνες, δεδομένου ότι θα μειώσει τις κινήσεις "δύο σταδίων" για κατάργηση των CFC και ΗCFC;

Απάντηση της κας Bjerregaard εξ ονόματος της Επιτροπής

(3 Σεπτεμβρίου 1998)

1. Η Επιτροπή διαπιστώνει τη σημερινή ταχεία ανάπτυξη της χρήσης των υδροφθορανθράκων (HFCs), που έχουν ένα σημαντικό δυναμικό θέρμανσης του πλανήτη. Είναι, όμως, ασαφές ποιά μέτρα θα είναι τα αποτελεσματικότερα και τα πιο συμφέροντα από άποψη σχέσης κόστους/αποτελεσματικότητας για τον περιορισμό των εκπομπών αυτών των αερίων. Για το λόγο αυτό, απαιτείται περαιτέρω εργασία ώστε να εκτιμηθεί το εφικτό των διαφόρων μέτρων. Προς τούτο, το Ευρωπαϊκό Συμβούλιο του Ιουνίου 1998 έκανε έκκληση για "περαιτέρω εργασία για την κατάστρωση πολιτικών που να στοχεύουν στον περιορισμό ή/και στη μείωση των εκπομπών HFCs, PFCs και SF6, ιδιαίτερα λόγω του γεγονότος ότι έχουν περιληφθεί στη δέσμη των αερίων του Κυότο" και κάλεσε την Επιτροπή να "αναπτύξει ένα πλαίσιο που να καλύπτει όλους τους τομείς της παραγωγής και της χρήσης αυτών των αερίων, με στόχο τον περιορισμό ή/και τη μείωση των εκπομπών, και που να μπορεί να υποστεί περαιτέρω επεξεργασία από τα κράτη μέλη".

2. Η Επιτροπή υποδέχεται ευμενώς την πρόσφατη αύξηση του αριθμού των περιβαλλοντικά φιλικών λύσεων, που είναι διαθέσιμες σε παγκόσμιο επίπεδο, για την αντικατάσταση των ουσιών που καταστρέφουν το όζον και των HFCs. Στην αιτιολογική έκθεση του νέου σχεδίου κανονισμού(1) σχετικά με τις ουσίες που καταστρέφουν το όζον, η Επιτροπή τονίζει τους κινδύνους που ενέχει η εντατική χρήση των HFCs, υπενθυμίζει ότι οι HFCs είναι ουσίες με πολύ μακρούς χρόνους ζωής στην ατμόσφαιρα και εν δυνάμει αέρια φαινομένου θερμοκηπίου και καταλήγει ότι η οποιαδήποτε χρήση HFCs θα πρέπει να συνοδεύεται από αυστηρά μέτρα ελέγχου των εκπομπών.

3. Οι εργασίες της Επιτροπής για τα θέματα που σχετίζονται με το κλίμα έχουν υψηλή προτεραιότητα. Τον Ιούνιο του 1998, το Συμβούλιο κάλεσε την Επιτροπή να αναπτύξει ένα πλαίσιο που να καλύπτει όλους τους τομείς της παραγωγής και της χρήσης των HFCs, με στόχο τη μείωση των εκπομπών τους. Η Επιτροπή συμφωνεί ότι θα πρέπει να ενθαρρύνεται η αντιμετώπιση κατάλληλων εναλλακτικών λύσεων, όπου αυτές είναι διαθέσιμες.

(1) COM(98)398.